मंधाना का शानदार डाइविंग कैच; देखें विमेंस टी-20 वर्ल्ड कप में भारत-वेस्टइंडीज मैच के मोमेंट्स
IND W vs WI W T 20 World Cup 2023 Moments, वेस्टइंडीज की स्टेफिनी टेलर इंजर्ड होने के बाद स्ट्रेचर पर लेटकर मैदान से बाहर गईं। मैच के ऐसे ही टॉप मोमेंट्स को इस खबर में हम जानेंगे... 
भारत ने वेस्टइंडीज को विमेंस टी-20 वर्ल्ड कप में 6 विकेट से हरा दिया। रिचा घोष ने 44 रनों की नाबाद पारी खेली। वहीं, 3 विकेट लेकर टी-20 में अपने 100 विकेट पूरे करने वाली भारत की दीप्ति शर्मा प्लेयर ऑफ द मैच रहीं। इससे पहले स्मृति मंधाना ने शानदार कैच पकड़ा। वहीं, वेस्टइंडीज की स्टेफिनी टेलर इंजर्ड होने के बाद स्ट्रेचर पर लेटकर मैदान से बाहर गईं। मैच के ऐसे ही टॉप मोमेंट्स को इस खबर में हम जानेंगे...
1. स्मृति मंधाना का शानदार कैच 
भारत की स्मृति मंधाना ने महिला टी-20 वर्ल्ड कप के दूसरे मैच में वापसी की। वह इंजरी के कारण पहला मैच नहीं खेल सकी थीं। इस मैच में उन्होंने शेमाइन कैंपबेल का शानदार डाइविंग कैच पकड़ा। 14वें ओवर में दीप्ति शर्मा की बॉलिंग पर शेमाइन ने कट शॉट खेला। बॉल थर्ड मैन की ओर हवा में गई, जहां स्मृति ने आगे की ओर डाइव मारकर शानदार कैच पकड़ लिया।
2. स्ट्रेचर पर मैदान से लौटीं स्टेफिनी 
वेस्टइंडीज की पूर्व कप्तान स्टेफिनी टेलर मैच में इंजर्ड होने के बाद स्ट्रेचर पर लेटकर मैदान से बाहर गईं। दूसरी पारी में 8 ओवर खत्म होने के बाद टेलर मैदान पर गिर गईं, उन्हें पीठ में चोट थी। टीम की मेडिकल टीम ग्राउंड पर आई, उन्होंने टेलर को देखा। मेडिकल टीम ने शुरुआती जांच के बाद स्ट्रेचर बुलवाया और टेलर को मैदान से बाहर ले गए।
टेलर ने पहली पारी में ओपनिंग करते हुए 40 बॉल पर 6 चौकों के सहारे 42 रन बनाए थे। दूसरी पारी के 18वें ओवर में विंडीज कप्तान हेली मैथ्यूज भी मैदान से बाहर चली गईं। उन्हें डाइव लगाने के दौरान चोट लगी थी।
3. तेज शुरुआत के बाद बिखरी टीम इंडिया 
वेस्टइंडीज ने भारत को 119 रन का टारगेट दिया था। लक्ष्य का पीछा करने में भारत ने पावरप्ले के 2 ओवरों में ही 28 रन बना दिए। लेकिन, तीसरे ओवर के बाद टीम इंडिया बिखर गई। टीम ने चौथे ओवर में मंधाना के रूप में पहला विकेट गंवाया। अगले ही ओवर में जेमिमा रोड्रिग्ज एक रन बनाकर आउट हो गईं।
पावरप्ले के 6 ओवर में टीम का स्कोर 41 रन पर 2 विकेट था। इसके बाद भी अगले 2 ओवरों में 3 रन ही बनाए और शेफाली वर्मा का अहम विकेट गंवा दिया। शेफाली 28 रन बनाकर आउट हुईं और 8 ओवर के बाद टीम का स्कोर 3 विकेट पर 44 रन हो गया। इस तरह भारतीय टीम शुरुआती 2 ओवर के बाद 6 ओवरों में 16 रन ही बना सकी और टीम ने 3 विकेट भी गंवा दिए।
4. रिचा-हरमन ने पलटा मैच 
दूसरी पारी में 119 रन के टारगेट का पीछा करने उतरी टीम इंडिया ने 8 ओवर में 44 रन पर 3 विकेट गंवा दिए। लेकिन, 9वें ओवर में टीम की कप्तान हरमनप्रीत कौर और विकेटकीपर रिचा घोष ने भारत की वापसी कराई। दोनों ने 9वें ओवर में लेग स्पिनर एफी फ्लेचर को 16 रन मारे। इस ओवर में रिचा ने 3 बॉल पर 7 और हरमन ने 3 बॉल पर 9 रन बनाए।
इस ओवर के बाद मैच भारत के पाले में आ गया। टीम ने 17 ओवर तक कोई और विकेट नहीं गंवाया। हरमन 18वें ओवर में आउट हुईं, तब भारत को 13 बॉल पर 4 रन की जरूरत थी। हरमन और रिचा ने 65 बॉल पर 72 रन की मैच विनिंग पार्टनरशिप की थी।
5. दीप्ति शर्मा का 100वां विकेट
भारत की दीप्ति शर्मा ने वेस्टइंडीज के खिलाफ 15 रन देकर 3 विकेट लिए। इस प्रदर्शन के लिए उन्हें प्लेयर ऑफ द मैच का अवॉर्ड दिया गया। इस मैच के साथ ही दीप्ति के 89 टी-20 में 100 विकेट पूरे हो गए। भारत के लिए सबसे ज्यादा टी-20 विकेट लेने के मामले में दीप्ति टॉप पर पहुंचीं। उन्होंने लेग स्पिनर पूनम यादव का रिकॉर्ड तोड़ा। पूनम के नाम 98 विकेट थे।
दीप्ति महिला क्रिकेट में 100 विकेट लेने वालीं भारत की पहली और दुनिया की 9वीं प्लेयर बनीं। वेस्टइंडीज की अनीशा मोहम्मद 117 मैचों में 125 विकेट के साथ इस लिस्ट में टॉप पर हैं।
विमेंस क्रिकेट से जुड़ी ये खबरें भी पढ़ें...
विमेंस टी-20 वर्ल्ड कप...भारत की लगातार दूसरी जीत:वेस्टइंडीज को 6 विकेट से हराया, सेमीफाइनल के करीब पहुंची टीम
हरमनप्रीत की कप्तानी वाली टीम इंडिया ने साउथ अफ्रीका में चल रहे विमेंस टी-20 वर्ल्ड कप में वेस्टइंडीज पर 6 विकेट की आसान जीत दर्ज की। यह भारत की टी-20 क्रिकेट में वेस्टइंडीज पर लगातार आठवीं जीत है। यह भारत की इस वर्ल्ड कप में लगातार दूसरी जीत है। इस जीत के साथ ही भारतीय टीम सेमीफाइनल के करीब पहुंच गई है। भारत का अगला मुकाबला 18 फरवरी को इंग्लैंड से होगा। पढ़ें पूरी खबर
सानिया मिर्जा होंगी RCB विमेंस टीम की मेंटर:WPL में टीम से साथ जुड़ेंगी, कहा - प्रेशर से लड़ना जरूरी
भारत की टेनिस स्टार सानिया मिर्जा को महिला प्रीमियर लीग में रॉयल चैलेंजर्स बैंगलोर महिला टीम का मेंटर नियुक्त किया गया है। RCB के आधिकारिक ट्विटर अकाउंट ने बुधवार को इसकी जानकारी दी। सानिया ने जनवरी 2023 में ऑस्ट्रेलिया में अपना आखिरी ग्रैंड स्लैम खेला था। मिर्जा ने कहा - मैं टीम के खिलाड़ियों की प्रेशर से जुड़ी समस्याओं में मदद करूंगी। पढ़ें पूरी खबर